钦定古今图书集成/明伦汇编/氏族典/第195卷 > 《廖用贤尚友录》 > 谯秀
## 钦定古今图书集成/明伦汇编/氏族典/第195卷 > 《廖用贤尚友录》 > 谯秀

按《晋书谯秀传》：“秀字元彦，巴西人也。少而静默，不交
于世。知天下将乱，预绝人事，虽内外宗亲不与相见。
郡察孝廉，州举秀才，皆不就。及李雄据蜀，略有巴西，
雄叔父骧、骧子寿皆慕秀名，具束帛安车征之，皆不
应。常冠皮弁弊衣，躬耕山薮。龚壮常叹服焉。桓温灭
蜀，上疏荐之。朝廷以秀年在笃老，兼道远，故不征。遣”
使敕所在四时存问。寻而范贲、萧敬相继作乱，秀避
难宕渠，乡里宗族依凭之者以百数。秀年出八十，众
人欲代之负担，秀曰：“各有老弱，当先营护。吾气力犹
足自堪，岂以垂朽之年累诸君也！”年九十馀，卒。